LALIN คลอด 2 โครงการใหม่ 1.5 พันล. หวังกวาดยอดขายปีนี้เข้าเป้า 6.2 พันล.
LALIN คลอด 2 โครงการใหม่ 1.5 พันล. หวังกวาดยอดขายปีนี้เข้าเป้า 6.2 พันล.
9 ก.ย. 2563

นายเสรี สินธุอัสว์ ผู้อำนวยการอาวุโส ฝ่ายการเงิน และเลขนุการบริษัท บริษัท ลลิล พร็อพเพอร์ตี้ จำกัด (มหาชน) หรือ LALIN เปิดเผยว่า บริษัทฯ เตรียมเปิดตัวโครงการใหม่เพิ่มเติมอีก 2 โครงการ มูลค่ารวมราว 1,500 ล้านบาท แบ่งเป็น โครงการ Lalin Town Lio BLISS บางนา-ศรีวารีน้อย ซึ่งเป็นทาวน์โฮมขนาดใหญ่ เปิดจองครั้งแรกในวันที่ 12-13 ก.ย.นี้ และอีก 1 โครงการจะเปิดให้จองในช่วงปลายเดือน ก.ย.นี้
ทั้งนี้ บริษัทฯ คาดว่าโครงการใหม่ทั้ง 2 โครงการจะได้รับการตอบรับเป็นอย่างดี เพราะเชื่อมั่นว่ายังมีความต้องการซื้ออย่างต่อเนื่อง เห็นได้จากยอดเยี่ยมชมโครงการที่ฟื้นตัวขึ้น โดยเริ่มค่อยๆ กลับมาดีขึ้นตั้งแต่ช่วงเดือน พ.ค.63 และเกือบจะกลับเข้าสู่ภาวะปกติแล้วในเดือนมิ.ย.ที่ผ่านมา หลังผ่านช่วงของการล็อกดาวน์ไปแล้ว
โดยตั้งแต่ต้นปีจนถึงขณะนี้ บริษัทได้เปิดโครงการใหม่ไปแล้ว 5 โครงการ มูลค่ารวม 3,500 ล้านบาท และหากนับรวมกับโครงการที่จะเปิดในเดือนก.ย.นี้ จะมีทั้งสิ้น 7 โครงการ มูลค่ารวมประมาณ 5,000 ล้านบาท ถือว่าใกล้เคียงกับเป้าหมายทั้งปีที่จะเปิดราว 9-11 โครงการ มูลค่ารวม 5,000-5,500 ล้านบาทแล้ว
อย่างไรก็ตามบริษัทยังคงเป้าหมายยอดขายปีนี้เติบโตเป็น 6,200 ล้านบาท จากการเปิดโครงการใหม่ในปีนี้ และแม้ว่ายอดปฎิเสธสินเชื่อปีนี้จะปรับตัวเพิ่มขึ้นราว 2-3% จากปีก่อน 20% เนื่องด้วยลูกค้าบางรายอาจจะอยู่ในกลุ่มธุรกิจที่ได้รับผลกระทบจากโควิด-19 และทางธนาคารจึงได้ให้ความสำคัญเป็นพิเศษ ซึ่งกลุ่มลูกค้าของบริษัทส่วนใหญ่จะเป็นเรียลดีมานด์และซื้อเป็นบ้านหลังแรก
ขณะที่ยอดโอนปีนี้คาดว่าจะทำได้ตามเป้า 5,250 ล้านบาท จากครึ่งปีแรกทำได้แล้ว 2,562 ล้านบาท โดยจะมีสัดส่วนรายได้มาจากทาวน์โฮม 65-66% และที่เหลือจะเป็นบ้านเดี่ยว-บ้านแฝด ประกอบกับจะเป็นในพื้นที่กรุงเพทฯ ราว 80% และต่างจังหวัด 20% ของรายได้ทั้งหมด